Тактычная група «Беларусь»

**Тактычная ґрупа «Беларусь»** () — ґрупа добраахвотнікаў зь Беларусі, што ўдзельнічаюць ва ўзброеным канфлікце на Данбасе. Ваююць на боку Ўкраіны спачатку ў складзе ДУК «Правы сэктар», а потым — у складзе розных фармаваньняў Украінскае Добраахвотніцкае Арміі ды Ўзброеных сілаў Украіны: як адзіная тактычная адзінка на фронце не дысьлякуецца.

## Гісторыя

### Перадумовы
Беларускія добраахвотнікі ўдзельнічаюць у барацьбе супраць расейскае аґрэсіі ва Ўкраіне з пачатку баявых дзеяў вясною 2014 року. Ґрупа беларускіх нацыяналістаў удзельнічала ў абароне Пяскоў ля Данецкага аэрапорту ў ліпені 2014 року. Тым жа рокам быў створаны атрад «Пагоня». Ваяры, што ў будучыні створаць тактычную ґрупу «Беларусь», удзельнічалі ў вызваленьні Аўдзееўкі ў 2014-м годзе.

### Стварэньне й баявы шлях
Тактычная ґрупа «Беларусь» была заснаваная 8 жніўня 2015 року пасьля перамоваў зь беларускімі актывістамі ды кіраўніцтвам добраахвотніцкага ўкраінскага корпусу «Правы сэктар». Яе байцы вялі баі ў такіх гарачых пунктах, як шахта «Бутоўка», Пяскі, Валнаваха, Мар’інка.

10 жніўня 2015 року пад Валнавахаю ґрупа прыняла бой, у выніку якога загінуў Віталь Ціліжэнка, і быў цяжка паранены Алесь Чаркашын, што памёр у шпіталі 28 жніўня.

9 сакавіка 2022 року падчас адкрытым нападзе Расеі на Ўкраіну Тактычная група «Беларусь» у сваіх сацыяльных сетках заявіла пра аб’яднаньне ў батальён імя Кастуся Каліноўскага.

## Асабісты склад

Ваяры не паведамляюць, колькі людзей падлічвае іхняе фармаваньне. Вядома, што ў яго ўваходзяць экс-палітвязень , актывіст беларускае апазыцыі Ян Мельнікаў («Беларус»), а таксама ваяры на мянушкі «Ваяр», «Зубр» ды «Тур».

## Перасьлед у Беларусі
З боку праваахоўных орґанаў Беларусі ня раз гучалі заявы, што на людзей, удзел якіх у вайне на ўсходзе Ўкраіны будзе даведзены, чакае пакараньне па арт. «Найміцтва», санкцыя па якой можа дасягаць ад 3 да 7 рокаў зьняволеньня.

У траўні 2016 ваяра тактычнае ґрупы «Беларусь» Аліну Фартуну дэпартавалі з тэрыторыі Беларусі.

Суполка тактычнае ґрупы «Беларусь» на Facebook ды «УКантакце» пад забаронаю ў Беларусі.

У верасьні 2022 году МУС Беларусі прызнала інтэрнэт-рэсурсы тактычнай групы і іншых беларускіх воінскіх груп ва Украіне экстрэмісцкім фармаваньнем.

## Страты й ушанаваньне
 
28 сакавіка 2016 року ў Кіеве адчынілі Помнік беларусам, якія загінулі за Ўкраіну. На ім пазначаныя імёны Міхаіла Жызьнеўскага, што загінуў падчас падзеяў Эўрамайдану, а таксама Алеся Чаркашына ды Віталя Ціліжэнкі — памерлых добраахвотнікаў тактычнае ґрупы «Беларусь».

У лютым 2017 року адчынілася выстава «Украінскі Ўсход» у Нацыянальным музэі гісторыі Ўкраіны ў Другой сусьветнай вайне. У экспазыцыі прадстаўлены й рэліквіі ваяроў тактычнае ґрупы «Беларусь» як бел-чырвона-белы сьцяг, бронекамізэльна Алеся Чаркашына ды шалом Віталя Ціліжэнкі.

13 сакавіка 2022 году пад Кіевам загінуў Аляксей Скобля (31 год) з мянушкай «Тур», які уваходзіў у Тактычную групу «Беларусь»..

## Узнагароды
4 верасьня 2015 року шэраг ваяроў тактычнае ґрупы «Беларусь», у прыватнасьці ваяры зь мянушкамі «Док», «Беларус» ды «Леў» былі ўзнагароджаныя Ўкраінскаю праваслаўнаю царквою Кіеўскага Патрыярхату мэдалем «За ахвярнасьць і любоў да Ўкраіны». Чаркашын ды Ціліжэнка атрымалі гэтыя ўзнагароды пасьмяротна.

Алесь Чаркашын быў адзначаны ордэнам «Народны Герой Украіны».

У кастрычніку 2016 року ваяр на мянушку «Зубр» атрымаў узнагароду «За ахвярнасьць украінскаму народу».

## Глядзіце таксама
* Васіль Парфянкоў
* Пагоня (аддзел)

## Крыніцы

## Вонкавыя спасылкі
* Тактычная ґрупа «Беларусь» у Facebook
* Тактычная ґрупа «Беларусь» у vk.com
* Тактычная ґрупа «Беларусь» у YouTube

Катэгорыя:Беларуска-ўкраінскія стасункі
Катэгорыя:Добраахвотніцкія вайсковыя фармаваньні Ўкраіны (2014 — дагэтуль)